Rijeka, 12. siječnja 2019.g.

**PRIOPĆENJE ZA MEDIJE**

**NOVINARI VODEĆIH SVJETSKIH MEDIJA POSJETILI GRAD RIJEKU - EUROPSKU PRIJESTOLNICU KULTURE 2020**

***Na poziv Ministarstva vanjskih i europskih poslova grad Rijeku u nedjelju je posjetila delegacija od čak četrdesetak međunarodnih dopisnika iz Bruxellesa kojima je predstavljen projekt Rijeke 2020 - Europske prijestolnice kulture.***

**Od 8. do 12. siječnja u Hrvatskoj je boravilo šezdesetak međunarodnih novinara iz Bruxellesa u sklopu posjeta predstavnika medija državi predsjedateljici na početku predsjedanja Vijećem Europske unije.** Podsjetimo, od siječnja Hrvatska po prvi puta predsjedava Vijećem Europske unije. Ovim predsjedanjem istaknut će se hrvatski doprinos djelovanju i razvoju EU, no to je ujedno i **prilika za dodatnu vidljivost Rijeke i projekta Europske prijestolnice kulture**.

**Novinari koji rade za neke od najutjecajnijih svjetskih medija poput New York Timesa, The Guardiana, Radio Francea, AFP, FAZ, Timesa, Daily Telegrapha, Euronewsa** i drugih pokazali su **veliki interes za EPK projekt, pa ih je većina, njih nešto više od 40, posjetila i Rijeku koja svečanim otvorenjem u riječkoj luci 1.veljače obilježava početak godine u kojoj će nositi ovu prestižnu titulu.**

U Rijeku su s njima stigli i njihovi domaćini iz Ministarstva vanjskih i europskih poslova: veleposlanik i načelnik Sektora predsjedanja EU 2020 RH, Gordan Markotić, voditelj Službe za komunikacije i kulturne aktivnosti, Sanjin Soldatić, zamjenica voditelja Službe za komunikacije i kulturne aktivnosti, Željana Mićić Knežević, kao i četveročlani medijski tim Stalnog predstavništva MVEP u Bruxellesu.

**Delegaciju novinara je u jutarnjim satima u najvećem kulturnom gradilištu u Hrvatskoj, nekadašnjem tvorničkom kompleksu Rikard Benčić, a budućem Art kvartu, dočekao pročelnik Odjela za kulturu Grada Rijeke, Ivan Šarar**.

Nakon razgledavanja buduće **Dječje kuće** i **Gradske knjižnice**, te unutarnjeg obilaska **Palaće šećera** i **Muzeja moderne i suvremene umjetnosti**, predstavnici medija uputili su se u **RiHub**, gdje im je **direktorica partnerstva i komunikacija RIJEKE 2020, Irena Kregar Šegota,** predstavila **program riječke Europske prijestolnice kulture**. Bogati i raznovrsni program Rijeke 2020 tako će uključivati **više od 600 događaja za sve generacije** – **od izložbi ranih radova Gustava Klimta, Nepoznati Klimt: ljubav, smrt, ekstaza i Balthazargrad kao prve velike izložbe posvećene profesoru Balthazaru, preko nastupa opernih zvijezda Karite Mattile i Eline Garanče, festivala svjetski poznate kazališne atrakcije Needcompany, pa do rock koncerta benda Compressorhead sastavljenog od robota koji uživo sviraju prave instrumente.**

Unaprijed zahvaljujem na objavi i srdačno Vas pozdravljam.

**Rijeka 2020**

Odnosi s medijima – Edi Jurković

edi.jurkovic@rijeka2020.eu, M. 099 220 5612